寄題廬山二林寺
作者：無可
朝代：唐

paragraphs: 廬岳東南秀，香花惠遠蹤。
名齊松嶺峻，氣比沃州濃。
積岫連何處，幽崖越幾重。
雙流湓隱隱，九派棹憧憧。
山限東西寺，林交旦暮鐘。
半天傾瀑溜，數郡見鑪峰。
巖竝金繩道，潭分玉像容。
江微匡俗路，日杲晉朝松。
椶逕新苞拆，梅籬故葉壅。
嵐光生疊砌，霞焰發高墉。
窗籟虛聞狖，庭煙黑過龍。
定僧仙嶠起，逋客虎溪逢。
濩落垂楊戶，荒涼種杏封。
塔留紅舍利，池吐白芙蓉。
畫壁披雲見，禪衣對鶴縫。
喧經泉滴瀝，沒履草丰茸。
翠竇欹攀乳，苔橋側杖筇。
探奇盈夢想，搜峭滌心胸。
冥奧終難盡，登臨惜未從。
上方薇蕨滿，歸去養乖慵。